
০৩ জুন, ২০১৪

লিও টলস্টয় স্বর্ণপদক পেলেন স্যার ফজলে হাসান আবেদ
নিজস্ব প্রতিবেদক
রাশিয়ান চিলড্রেন ফান্ডের লিও টলস্টয় আন্তর্জাতিক স্বর্ণপদকে ভূষিত হয়েছেন ব্র্যাকের প্রতিষ্ঠাতা ও চেয়ারপারসন স্যার ফজলে হাসান আবেদ। আন্তর্জাতিক শিশু দিবস উপলক্ষে গত রবিবার মস্কোতে আয়োজিত অনুষ্ঠানে তাঁকে এ পদক দিয়ে সম্মানিত করেন সংগঠনটির নেতা প্রখ্যাত লেখক আলবার্ট আ লিখানভ।
প্রতিবছর শিশুদের শিক্ষা ও সেবাদানের ক্ষেত্রে তাৎপর্যপূর্ণ অবদানের স্বীকৃতিস্বরূপ রাশিয়ান চিলড্রেন ফান্ড থেকে এ পুরস্কার দেওয়া হয়। এর আগে এ পুরস্কার পেয়েছেন মাদার তেরেসা, পোলিও ভ্যাকসিনের উদ্ভাবক আলবার্ট সেবিন ও সুইডেনের শিশুসাহিত্যিক অস্ট্রিড লিন্ডগ্রেন। পুরস্কার প্রদান অনুষ্ঠানের শুরুতে অনাথ, প্রতিবন্ধী ও পিছিয়ে পড়া শিশুদের নিয়ে এক গালা কনসার্টের আয়োজন করা হয়। ফজলে হাসান আবেদ সেখানে সম্মানিত অতিথি হিসেবে ছিলেন। পুরস্কার গ্রহণের পর তিনি বলেন, 'আমাকে ও ব্র্যাককে এ সম্মান প্রদর্শন করায় রাশিয়ান চিলড্রেন ফান্ডকে আমি ধন্যবাদ জানাই।'

